**করোনা পজিটিভ   
প্রবীর চক্রবর্তী**   
  
"তফাত লেখো যুক্তি দিয়ে-'এ্যান্টিবডি-এ্যান্টিজেন'..."  
মাথায় তখন অষ্টরম্ভা, পাঁচ উর্বশী...কেলাস টেন।  
অবশেষে এই বয়সে বুঝিয়ে দিলেন পরিস্কার,  
পাশের বাড়ির দত্তজেঠি, অজানা নেই কিছুই তাঁর।  
পাতিলেবু 'সি'-ভিটামিন, 'ডি' পাওয়া যায় রোদ্দুরে,  
জানিয়ে দিলেন কাজের মাসি বার্তাখানি ফোন করে।  
"তুলসী হলুদ মরিচ গুঁড়ো মধুর সঙ্গে একটু আদা  
গরম জলে ফুটিয়ে খাবে", বললে কাউন্সিলার দাদা।  
নেচে-কুঁদে তুলবে ছবি, ছড়িয়ে দেবে বিশ্বময়  
যতই 'ছড়াও', 'বুড়ো আঙুল' দেখবে উঁচু হাজার ছয়  
ডামাডোলে সবাই হ'লে 'খবরদাতা নিজস্ব'  
হোক বাসি বা গাঁজাখুরি, 'ফরোয়ার্ড'-টি অবশ্য  
জীবন দ্যাখো যেমন খুশি....হাফ ভরা গ্লাস হাফ খালি,  
অনেক হল হিসেব এবার বাকিটুকু আয় ঢালি।