**কিশোর পুরে  
নিমাই মন্ডল**  
সেদিন সেই ভর দুপুরে  
আম বাগানে কিশোর পুরে  
ইলশেগুঁড়ি বৃষ্টি ঝরে,  
             তুমি আমি ভিজে।  
               
শানবাঁধানো বটের তলায়  
চোখে চোখ হৃদয় গভীরতায়,  
মন বলছে, চলো পালাই -  
             বহুদূরে আমরা নিজে।  
               
কল-কোলাহল ব্যস্ত সবে  
হৃদয়ের দেয়া-নেয়া নীরবে,  
কাঙ্খিত কামনায় স্বপ্ন ভরে  
              প্রেমের যাত্রা শুরু।  
                
পাওয়া না পাওয়ার দ্বন্দ্বে  
আসবে আঘাত বেসুরো ছন্দে,  
কখনো ভোর, কখনো সন্ধ্যে  
             বলে কালজয়ী গুরু।  
               
স্বপ্ন আর বাস্তব মিলে না,  
বিশ্বাস দেখে নিলে না,  
তুমি কি তোমাতে ছিলে না  
             ছিল না ঠকার ভয়!  
               
এই চলমান জীবনের গল্প  
বুঝতে বোঝাতে অবসর স্বল্প,  
সময় চক্র থামে না অল্প  
              যদি কাঁদে ও হৃদয়।  
                
আমার তোমাকে ভোলানোর সেদিন সেই ভর দুপুরে  
আঁধার শেষে নতুন ভোর, হাতের কাঁকনে, পায়ের নুপুরে  
কিংবা খাঁচা ভেঙে উন্মুক্ত দোর নিভৃতে পদ্ম ফোটা পুকুরে  
               ছিল না তো কিছু। ছড়িয়ে গেল পরাগ।  
                 
শুধু হাতে হাত রেখে নীরবে আসে প্রেম ভালোবাসা,  
স্বভাবে সলাজে নিজেকে ঢেকে সুখ-দুঃখ আর আশা নিরাশা,  
চোখে প্রেমের কাজল মেখে এক হৃদয়ে অন্যের বাসা  
               কেন নিলে পিছু? অমর হয়ে থাক।