**চড়ুইভাতি  
শুভজিৎ চক্রবর্তী**  
  
ভালোবাসা  
তোমার সাথে চড়ুইভাতি সারা দুপুর   
এখন বুঝি ফেরার পালা?  
  
ভালোবাসা  
তোমার সাথে খুনসুটি আর দস্যিপনা  
সারাটা দিন পালা করে ভাব ও আড়ি  
এতক্ষণে নদীর জলে মরা আলো  
দূরের গ্রামে তুলসীতলায় শঙ্খধ্বনি  
এবার ফেরার সময় হলো।  
  
ভালোবাসা  
তাকিয়ে দেখো সান্ধ্যকালে  
কোথাও কোন চিহ্নটি নেই  
সাক্ষী করে গাছগাছালি  
আকাশ মাটির গেরস্থালি  
তুমিও ছিলে, আমিও ছিলাম  
কোথাও কোন চিহ্নটি নেই  
মুছে গেছে চড়ুইভাতি  
  
সারা দুপুর চড়ুইভাতি।