**নষ্টনীড়   
সুকান্ত চক্রবর্তী**  
চলে যাবার দিন বলেছিলাম,   
আবার আসবো! সময়ের ঋণ   
সময় ঠিক আদায় করে নেবে!  
একটু ভেবে, তুমি হেসেছিলে!   
বারো সেক্টারের পাহাড়ের চূড়ায়  
মেঘ হয়ে ভেসেছিলে!   
বলেছিলে, ভাঙা কুলায়   
বিহঙ্গ কি ফেরে আর? সভ্যতার  
এই তো রীতি! যত স্বপ্ন-গীতি, নিশিশেষে   
পড়ে থাকে অর্থহীন মাটিতে ধুলায়!  
  
গতকাল সন্ধ্যায়,   
ফেলে যাওয়া এক ঘড়া মোহরের সন্ধানে  
ফিরে এলাম আবার   
ডানা ভাঙা নীড়ের টানে, স্মৃতির উজানে!   
চির চেনা আকাশের চাঁদোয়ার নীচে  
সবুজের বেলোয়ারী ঝাড়ে  
আজও তুমি মেহফিল, পরিচিত সরণির   
প্রতিটি বাঁকে, প্রতিটি ধারে!   
ডাক দিয়ে যাই, চিনতে পার?

আমি তোমারই একান্ত, আলিঙ্গনকামী!   
উদাসীন আঁচলের শীতল মর্মরে   
উপেক্ষা করলে আমায়! সময়ের দায়  
জলছবি হয়ে ভাসে হৃদয়ের ঘরে!   
  
বারো সেক্টারের পাহাড়চূড়ায়  
তুমি শেষ বিকেল! আমি শুধাই  
পাওনি আমার চিঠি?  হায়!  
লাল গুলালে রাঙা হয়ে তুমি বল,   
কে তুমি? তোমায়   
মনে নাই মনে নাই মনে নাই!  
  
বন্ধু বাতাস কানে কানে বলে,  
অলমিতি বিস্তারেন  
চিঠি লেখা আর চিঠি পাওয়ার মাঝে   
মানুষ পালটে যায় জেনো!