**পরিক্রমা  
কৃষ্ণেন্দু রায়**  
  
দেওয়ার মতো কিই বা ছিল  
           কষ্ট পাওয়া সাঁঝের বেলা   
বলার মতো কিই বা ছিল  
           নিত্য নতুন নামের মেলা  
লুকিয়ে যখন দেখতে আমায়  
           সবার কাছে কিশোরখেলা ...  
  
আমার বুকের ধুকপুকানি  
           গভীর নদীর স্রোতের রাশি  
মিথ্যে হতো শাসন সবার   
           দেখলে তোমার মিষ্টি হাসি।  
  
থামতো সময়, ডাকতো আকাশ  
            স্তব্ধ মেঘের উদাস শরণ  
অল্প করে উষ্ণ তাকাও  
            বুকের মধ্যে রক্তক্ষরণ ...  
  
এয়ারপোর্টে বাইশ নম্বর গেটে  
আজ কি তোমাকেই দেখলাম ...  
তুমিও কি চিনতে পারলে আমাকে?  
  
হু হু করে নামছে ধ্বস  
           শুরু হয়েছে প্লাবন ...  
আজ তোমাকে খুঁজে পেতেই হবে,  
নদীর চর ভেসে যাচ্ছে জোছনায় ...  
আমার আমাকে খুঁজে পেতেই হবে।