**বর্ণপরিচয়   
বুদ্ধদেব মজুমদার**  
নিঃসঙ্গ ঈশ্বর  
কার্মাটাঁড়ের পাথুরে রাস্তায় চলতে চলতে  
বিষণ্ণ, উদাস দৃষ্টি ছড়িয়ে পড়ে  
পলাশ রাঙা গোধুলি দিগন্তে,  
ত্যাজ্য ছেলে বলেছে, পাগল -  
দ্রিম দ্রিম মাদল বাজে বুকের ভিতরে,  
আকাশ থেকে চুঁইয়ে চুঁইয়ে  
সরল সাঁওতালি সন্ধ্যা নামে,  
শহুরে শয়তানি, ক্লেদ ভুলে  
অনাবিল খুশীতে মেতে ওঠে  
বর্ণপরিচয়ের অক্ষরগুলো  
নন্দনকাননের নৈশ পাঠশালায় ...  
  
এখনো মাঝে মাঝে   
ঈশ্বর আসেন  
বীরসিংহের আলপথ ধরে,  
শিশিরে পা ভিজিয়ে  
কাশফুলের ঝাড় দুহাতে সরিয়ে   
ঠনঠনিয়ার রাস্তায় অস্হির পায়চারি -  
গায়ে কার্মাটাঁড়ের মহুয়াফুলের গন্ধ,  
পরনে সাদা থান ধুতি, থানের চাদর,  
হাইহিল খড়মের খটখট,  
দৃঢ় দুই চোখে গভীর বিষাদ -  
চমকে ওঠে কফি হাউস,  
থমথমে কলেজ স্ট্রীট পাড়া,  
ঈশ্বরের হাতে   
সেই 'বর্ণপরিচয়' -  
এখনো যে কোন   
অক্ষরই শেখে নি ...